દાહોદ. દાહોદ જિલ્લામાં ઝાલોદ તાલુકાના જેતપુર ગામે એકતા યાત્રાના પ્રથમ દિવસે એકતા રથ યાત્રાનું જેતપુર સરપંચ મેનાબેન રામસિંગભાઇ ડામોરે કંકુ, તિલક, આરતી, ફુલહાર સાથે સ્વાગત કરવામાં આવ્યું હતું. આ પ્રસંગે એકતા યાત્રા પ્રસ્થાન સમારોહમાં જિલ્લા પંચાયત સદસ્ય અને નિવૃત ડી.આઇ.જી. બી.ડી.વાઘેલાએ રાજય સરકારના નવ ભારત નિર્માણમાં સહિયારા પ્રયાસો કરીએ તેવુ આહવાન કર્યું હતું. આ પ્રસંગે જિલ્લા પંચાયત સદસ્ય લલિતભાઇ ભુરીયાએ પ્રાસંગોચિત પ્રવચન કર્યુ હતું. આ પ્રસંગે સામાજીક કાર્યકર અને ગામડીના સરપંચ સમુભાઇ નિસરતાએ સરદાર પટેલના જીવન ચરિત્રની ઝાંખી કરાવી હતી. ઝાલોદ તાલુકા ભાજપા પ્રમુખ મુકેશ ડામોરે પ્રાસંગોચિત પ્રવચન કર્યુ હતુ. આ પ્રસંગે મહાનુભાવોના હસ્તે એકતા રથમાં પ્રસ્થાપિત પૂ.સરદાર વલ્લભભાઇ પટેલની પ્રતિમાને માલ્યાર્પણ કરી સરદાર સાહેબને ભાવભીની ભાવાંજલી આપવામાં આવી હતી. સાથે સ્ટેચ્યુ ઓફ યુનિટીની ઝંડી દ્વારા પ્રસ્થાન કરાવવામાં આવ્યું હતું. આ પ્રસંગે સરદાર વલ્લભભાઇ પટેલના જીવન-કવનની ઝાંખી દર્શાવતી ટેંકી ફિલ્મ ગ્રામજનોએ નિહાળી હતી.